Tristan mvͤse svnder sinen dank
Tristan mvͤse svnder sinen dank·
stete sin der kúniginne·
wan in der poýsvn dar zv̊ twanc·
mere dan dú kraft der minne·
des sol mir dú gůte danc·
wissen das ich solken tranc·
nie genam vnd ich si doch minne·
bas danne er vnd mac das sin·
wol getane·
valsches ane·
la mich wesen din·
vnd bis dv min·

Sit dú svnne ir liehten schin·
gegen der kelte hat geneiget·
vnd dú cleinen vogellin·
ir sanges sint gesweiget·
truric ist das herze min·
ich wenne es wil winter sin·
der vns sine craft erzeiget·
an dien blv̊men die man siht·
in liehter varwe·
erblichen garwe·
da von mir beschiht·
leit vnd anders niht·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse